Wagte 'kruip weg' toe Duitsers in Jhb aangeval word | Maroela Media
Wagte 'kruip weg' toe Duitsers in Jhb aangeval word
Rowers het onder meer juwele by die paartjie geëis. (Foto: Emer-G-Med)
"Miskien was daar dan niemand wat óns wou help nie, maar miskien kan ons storie help dat dit nie ook met iemand anders gebeur nie."
Só het 'n 53-jarige Duitse vrou vandeesweek gesê nadat sy en haar man (57) Vrydag by die City Lodge Fourways in die noorde van Johannesburg aangeval is. Die egpaar het uit vrees vir hul veiligheid gevra dat hul name nie gepubliseer word nie.
Rowers het die man in die hand en bors geskiet terwyl veiligheidswagte wat die hek beman het, oënskynlik nie 'n vinger verroer het om die rowers te keer nie.
Die vrou het Dinsdag vertel die egpaar was Vrydag by die Sandton-winkelsentrum waar hulle inkopies gedoen het en het daarna na die hotel gery waar hulle die aand sou oorslaap. Haar man werk vir 'n paar jaar in Suid-Afrika en hulle is gereelde gaste by die hotel.
By die toegangshek na die hotel se parkeerarea moes die paar hul besprekingsbesonderhede verskaf voordat die hek vir hulle oopgemaak is. Die vrou het 'n wit Kia, slegs sentimeters agter hulle Jeep opgemerk, terwyl haar man dié besonderhede verskaf het. "Ek het in die truspieël bly kyk vir die motor; dit was vreemd dat dit só naby aan ons was."
Sy sê nadat hulle die besprekingsbesonderhede verskaf het, kon hulle deurry. Die wit voertuig is volgens haar glad nie voorgekeer nie en het bloot agter hulle aangery. "Dit was asof hulle die mense in die motor geken het; die wagte het die hek outomaties vir hulle oopgemaak."
Die egpaar het in 'n oop parkeerruimte ingetrek en sekondes later was die twee insittendes van die wit motor aan albei kante van die voertuig. Die parkeerruimte was egter só nou dat die deure van die Jeep waarin hulle was nie heeltemal kon oopswaai nie, en die vrou meen dit het moontlik hul lewens help red.
Die aanvaller by haar man se venster het 'n klein silwer vuurwapen in sy hand gehad en het haar man se deur oopgepluk. Hy het aanhou sê "give it, give it" en haar man se horlosie geëis. Haar man het hom egter bly teësit en op die kar se toeter gelê om aandag te probeer trek, terwyl die aanvaller hom herhaaldelik teen die kop geslaan het.
"Ons het aanhou skreeu, dit moes seker tien minute gewees het. My man het aangehou om die toeter te druk en ons het geskreeu 'help, help, help'. Mense móés ons gehoor het, maar niemand het uitgekom om te help nie. Nie 'n enkele veiligheidswag het nader gekom nie. Dit was asof ons alleen in 'n verlate straat was."
Die rower aan die vrou se kant van die voertuig het 'n vuurwapen in elke hand gehad – "ek onthou presies hoe dit lyk" – en het haar beveel om haar venster oop te maak. Die ander rower het intussen haar man uit die voertuig probeer sleep, maar omdat die ruimte so nou was, kon hy hom nie dadelik uittrek nie. Steeds is hy aangerand en steeds het niemand nader gestaan om te help nie.
Die vrou vertel sy het uit desperaatheid besluit om haar deur oop te stamp om die rower te probeer wegkry. "Dis nie asof ek tyd gehad het om aan 'n plan te dink nie, jy probeer maar wat ook al in jou kop kom."
Die rower was egter te vinnig en het sy voet by die deur ingedruk en haar horlosie probeer gryp. Sy het hom tussen die bene geskop en hy is na die ander kant van die voertuig waar sy makker steeds met haar man gestoei het. Die vrou vertel sy het aan haar man vasgeklou om te keer dat die rowers hom uitsleep, maar sy vermoed dat die rower aan haar kant van die voertuig een of ander teken gekry dat hulle nou moet laat spaander en sy makker wou waarsku.
Die twee het die vel aan die Duitser se hand afgestroop soos hulle hom gekrap het om die horlosie van sy arm af te kry, voordat hulle weer in hul voertuig gespring het. Die vrou vertel sy het deur die voertuig se agterruit geloer om seker te maak die mans skuil nie daar en wag hulle in wanneer hul uitklim nie.
Op daardie oomblik het die rower wat met haar man gestoei het, teruggekeer. "Ons het mekaar in die oë gekyk en toe skiet hy."
Die koeël is deur haar man se hand tot in sy bolyf.
Die rowers het daarna in hul voertuig weggery – met die veiligheidswagte wat volgens die vrou net weer die hek vir die rowers oopgemaak het.
Wagte kruip weg
"Ek het gesien my man is geskiet en het begin skree. In daardie stadium het die hotel se deur oopgegaan en personeellede en gaste het uitgekom. Een van die wagte het ook uitgekom en gesê ons moenie bekommerd wees nie, hulle het alles gesien gebeur, maar het geskuil tot dit verby was."
Die vrou vertel sy het gegil dat haar man besig was om te sterf, terwyl 'n hotelwerker aan haar gesê het sy moet verstaan dat die veiligheidwagte bang was om in te gryp.
Sy sê 'n veiligheidswag van Montecasino het intussen daar aangekom en was die eerste persoon wat hulle gehelp het. Sy sê hy was professioneel en het onder meer beveel dat handdoeke uit die hotel gebring word om haar man se bloeding te help stuit, terwyl een van die gaste die polisie en paramedici ontbied het.
Inligting oor die rooftog is glo daarna ook met ander veiligheidsmaatskappye in die omgewing gedeel.
"Dit was die ergste tien minute van my lewe. Jy is só alleen. Ek het gedink dat my man besig is om voor my oë te sterf en ek kon niks doen nie. Dán sê iemand vir jou hulle het alles gesien gebeur, maar het gewag tot die aanvallers weg is…"
Haar man, 'n ingenieur, is intussen uit die hospitaal ontslaan, maar sal na verwagting verskeie opvolgoperasies aan sy hand moet ondergaan. Die prognose is ook dat hy die gebruik van twee van sy vingers permanent gaan verloor.
"Weet jy wat beteken dit vir 'n ingenieur?"
Die egpaar woon die afgelope vyf jaar in Suid-Afrika, maar reis al die laaste 30 jaar die wêreld vol na die man se verskillende projekte. Die vrou sê hulle is nie bang nie en was nog altyd veiligheidsbewus, maar meen meer moes gedoen word om hulle te beskerm.
"Ons het al in honderde hotelle gebly en so iets het nog nooit met ons gebeur nie. My man het 'n projek om te voltooi en hy dring daarop aan om dit af te handel. Hy sal die projek nie net laat staan nie en ek sal hom nooit los nie."
Die veiligheidswag van Montecasino het hulle saam met die ambulans na die hospitaal vergesel, terwyl 'n kollega van haar man na hul voertuig en bagasie omgesien het.
Die vrou vertel sy het in haar struweling met een van die rowers sy handskoen afgepluk en dié handskoen, saam met 'n rooi mus wat die ander aanvaller gedra het, is in die voertuig gevind. Dit vorm deel van die polisieondersoek. Die vrou sê hulle het ook verneem dat verskeie ander gaste by die hotel al die slagoffers van misdaad was, maar dié inligting kon nie bevestig word nie.
"Dit was die hotel se werk om ons te beskerm. Ek maak 'n bespreking en betaal daarvoor. Die hotel se werk is om sekuriteit te verskaf. Ek vra nie dat hulle ons bagasie oppas nie, maar ons lewens."
Maroela Media het 'n navraag aan die polisie oor die voorval gerig, maar geen terugvoer ontvang nie.
Die Duitse ambassade staan intussen die egpaar by.
Die City Lodge-hotelgroep het by navraag egter gesê terwyl die gebeure ontvou en die skoot geskiet is, het die hotel se veiligheidsbeamptes gewapende rugsteun ontbied.
"Die hotelbestuur het noodhulp toegepas tot die ambulans aangekom het nadat die veiligheidsbeamptes hulle ontbied het. Die gaste is na 'n nabygeleë hospitaal vir behandeling gehaas," lui 'n verklaring van die hotelgroep.
Die hotelgroep sê 'n derdeparty-veiligheidsmaatskappy bestuur die ingang en uitgang na die gebied, wat die hotel, asook ander sakeondernemings en kleinhandelaars huisves.
"Dit is 'n uiters betreurenswaardige voorval wat met een van ons gewaardeerde klante gebeur het. Ons is dankbaar vir die vinnig optrede, sorg en professionele optrede van ons span by die hotel wat die situasie hanteer het soos dit gebeur het," sê Lindiwe Sangweni-Siddo, bedryfshoof van die City Lodge-hotelgroep.
"Die saak is nou in die hande van die polisie.
"Ons betreur die trauma en beserings wat ons gewaardeerde gaste opgedoen het. Ons gedagtes is saam met hulle in hierdie tyd van herstel."
Oorgang na laekoolstof-ekonomie 'nie so maklik'
Jong boer sterf toe bakkie rol
Die wagte is deel van die plan los in en uitgange oop en as mense opgehou word staar hul in die verte. Kry later sy R 100 by die diewe. Probleem is hele SA is besig om in 'n kriminele nes te verander met geen beskerming vir die burgers op straat nie. Dit gaan net erger word.
Die "wagte" is net in 'n job en het geen idee van wat hulle regtig moet doen nie.
Die natuurlike reaksie van die spul is om net weg te hardloop as iets gebeur !!
Almal is òf kop in een mus òf die sekureitswagte word met die dood gedreig as hulle nie saamwerk nie. Kriminele hool.
Skokkend swak. Die eerste 'glips' was dat die hekwagte toegelaat het dat die motor net agter die egpaar se motor toegelaat is om deur te glip. Hulle noem dit 'tailgating' of 'piggybacking'. Hoe op aarde gebeur dit by sekuriteitshekke??
Die Duitsers het 'n eersterangse ervaring gehad van ons kader veiligheids dienste. Hulle kan bly wees die SAPS was nie betrokke nie want dan sou hulle nog gearresteer geword het of doodgskiet gewees het. AFRICA ADDIO !!